**INDOKOLÁS**

**a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosításáról szóló önkormányzati rendelethez**

A közúti közlekedésről szóló 1988. évi I. törvény 48. § (5) bekezdésében felhatalmazást kap a helyi önkormányzat képviselő-testülete, hogy rendeletben állapítsa meg a várakozási területek tekintetében az egyes díjköteles várakozási területeket, valamint azok kategóriáját, várakozási területenként vagy kategóriánként a díjköteles várakozási időszakot, a fizetendő várakozási díj mértékét, a díjköteles várakozás megengedett leghosszabb időtartamát, a díjfizetés alól mentesítettek, valamint a kedvezményes várakozásra jogosultak körét, a kedvezményes várakozási díj mértékét.

**1. §**

A rendelet jelenleg nem teszi lehetővé – a Savaria Történelmi Karnevált kivéve – az Önkormányzat által támogatott rendezvények esetén a fizetőparkolók egyéb célú hasznosítását. A rendelet módosítása az önkormányzat által szervezett, támogatott, vagy önkormányzati intézmény által eseti jelleggel szervezett kulturális, vagy idegenforgalmi jelentőségű rendezvények esetén a fizetőparkolók egyéb célú hasznosítását teszi lehetővé.

**2. §**

A rendelet 8. § (8) bekezdése tartalmazza, hogy a Szombathelyi Műszaki Szakképzési Centrum Hefele Menyhért Építő- és Faipari Szakgimnázium és Szakközépiskola alkalmazottai az oktatási intézmény épületének homlokzata előtt kialakított parkolókban kedvezményes éves bérletjeggyel időkorlátozás nélkül várakozhatnak 2019. január 1. és 2019. december 31. napja között.

A Szombathelyi Műszaki SZC Hefele Menyhért Építő- és Faipari Szakgimnáziuma megkereste önkormányzatunkat, hogy a fenti kedvezményes parkolási lehetőséget az intézmény dolgozói számára továbbra is biztosítsuk. Figyelembe véve a Vasút u. 6611/2 hrsz.-ú ingatlanon kialakított fizető parkolók 20-30 %-os kihasználtságát, támogatható az intézmény diákjainak biztonsága érdekében a rendelet módosítása.

**3. §**

A rendelet hatályba lépését tartalmazza.